
Na podlagi 6. člena Zakona o javnih agencijah (Uradni list RS, št. 52/02, 51/04 – EZ-A in 33/11 – ZEKom-C) v zvezi z 18. členom Zakona o revidiranju (Uradni list RS, št. 65/08, 63/13 – ZS-K, 84/18, 115/21 in 85/24) je Vlada Republike Slovenije sprejela

S K L E P
o spremembah Sklepa o ustanovitvi Agencije za javni nadzor nad revidiranjem

1. člen

V Sklepu o ustanovitvi Agencije za javni nadzor nad revidiranjem (Uradni list RS, št. 6/16 in 11/19) se v 1. členu v prvem odstavku besedilo »65/08, 63/13 – ZS-K in 84/18« nadomesti z besedilom »65/08, 63/13 – ZS-K, 84/18, 115/21 in 85/24«.

2. člen

Besedilo 7. člena se spremeni tako, da se glasi:

»Agencija za izvajanje javnega nadzora nad revidiranjem in ocenjevanjem vrednosti opravlja naslednje naloge:

1. opravlja nadzor nad kakovostjo dela revizijskih družb, pooblaščenih revizorjev in pooblaščenih ocenjevalcev vrednosti,

2. odloča v postopkih nadzora nad kakovostjo dela revizijskih družb, pooblaščenih revizorjev in pooblaščenih ocenjevalcev vrednosti ter izreka ukrepe nadzora,

3. opravlja naloge pristojnega organa za nadzor nad izvajanjem Uredbe (EU) št. 537/2014 Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L št. 158 z dne 27. 5. 2014, str. 77),

4. zagotavlja slovenske prevode mednarodnih revizijskih standardov,

5. sprejema druga pravila revidiranja (standardov revidiranja, etičnih poklicnih standardov, standardov obvladovanja kakovosti revidiranja),

6. sprejema hierarhijo pravil revidiranja, 

7. določa strokovno znanje in izkušnje, potrebne za opravljanje nalog pooblaščenega revizorja, ter strokovno znanje in izkušnje, potrebne za dajanje zagotovil o trajnostnosti, ter preizkuse strokovnega znanja,

8. organizira izobraževanja za pridobitev znanja iz prejšnje točke,

9. izvaja preizkuse vrst strokovnega znanja iz 7. točke tega člena,

10. izdaja dovoljenja za opravljanje storitev revidiranja in storitev dajanja zagotovil o trajnostnosti ter dovoljenja za opravljanje nalog pooblaščenega revizorja in opravljanje nalog dajanja zagotovil o trajnostnosti ter opravlja registracijo zakonitih revizorjev, revizijskih podjetij, revizorjev tretjih držav in revizijskih subjektov tretjih držav,

11. vodi registre revizijskih družb, revizijskih podjetij, revizijskih subjektov tretjih držav in pooblaščenih revizorjev ter v skladu z zakonom objavlja akte o ukrepih nadzora,

12. organizira stalno dodatno strokovno izobraževanje pooblaščenih revizorjev,

13. zagotavlja kakovost dela pooblaščenih revizorjev in revizijskih družb,

14. lahko oblikuje priporočila za zagotovitev kakovosti izvajanja revizij posameznih vrst revizijskih subjektov,

15. proučuje pobude drugih nadzornih organov in zainteresiranih oseb za izboljšanje in razvoj kakovosti revidiranja,

16. sodeluje z drugimi regulativnimi organi v Republiki Sloveniji in s sorodnimi mednarodnimi institucijami s področja revidiranja oziroma nadzora nad revidiranjem za izvajanje pristojnosti iz zakona,

17. zagotavlja javnost dela tako, da na svojih spletnih straneh objavi letni načrt dela, letno poročilo, poročilo o pregledu kakovosti revidiranja in ocenjevanja vrednosti z glavnimi ugotovitvami pregleda ter poročilo o ukrepih Agencije in izrečenih sankcijah,

18. druge naloge, določene z zakonom ali drugimi predpisi.«.

3. člen

V 9. členu se v tretjem odstavku beseda »devet« nadomesti z besedo »pet«.

Četrti odstavek se spremeni tako, da se glasi:

»(4) Minister, pristojen za finance, pripravi predlog za imenovanje članov strokovnega sveta Agencije na podlagi javnega natečaja za zbiranje predlogov mogočih kandidatov za člana strokovnega sveta Agencije.«.

4. člen

V 11. členu se četrta alineja spremeni tako, da se glasi:

»–
sprejema letni načrt dela Agencije s finančnim načrtom;«.

KONČNA DOLOČBA

5. člen

(začetek veljavnosti)

Ta sklep začne veljati naslednji dan po objavi v Uradnem listu Republike Slovenije. 

